Prof.dr. Safet Halilović

Fakultet političkih nauka u Sarajevu

**ISTINA O GENOCIDU**

Osvrt na knjigu Smaila Čekića: GENOCID i istina o genocidu u Bosni i Hercegovini, Univerzitet u Sarajevu i Institut za istraživanju zločina protiv čovječnosti i međunarodnog prava, Sarajevo, 2012. godina.

Simon Wiesenthal poznati lovac na naciste, koji je čitav život posvetio dokumentiranju genocida i zadovoljavanju pravde žrtvama, dao je uvjerljiv razlog Roy Gutmanu da 1993.godine napiše svoju čuvenu knjigu o genocidu u Bosni i Hercegovini pod nazivom Svjedok genocida. „Svima nama je potreban alibi kako bismo mogli reći da nismo šutjeli, da smo izvještavali ljude, da smo učinili sve kako bi javnost doznala o tome“. Slično Wiesenthalu i profesor Smail Čekić kao autoritativan naučni istraživač, te kao osnivač i direktor Instituta za istraživanje zločina protiv čovječnosti i međunarodnog prava u Sarajevu, već više od 20 godina, predano, savjesno i sa jedinstvenom energijom, proučava, istražuje i dokumentira genocid počinjen u Bosni i Hercegovini 1992.-1995.godine.

Inače da podsjetimo. „Mnogo je oblika genocida. Ne morate sve da poubijate da biste izvršili genocid. Ovdje je sigurno riječ o genocidu“, rekao je Simon Wiesenthal autoru knjige Svjedok genocida Royu Gutmanu, svoju ocjenu o genocidu u Bosni i Hercegovini.

Profesor Čekić podcrtava da su u ovom njegovom naučnom djelu iznesena naučna saznanja do kojih se došlo pretežno empirijskim istraživanjem genocida u Republici Bosni i Hercegovini, a posebno u i oko sigurne zone Ujedinjenih nacija Srebrenice, jula 1995.

U prvom djelu knjige autor prezentira ogromnu dokumentacionu građu na osnovu koje je proveo potrebna naučna istraživanja, proučavanja i analize, iz kojih jasno proizilazi da je znanstvenim metodama utvrđeno da je na području u i oko sigurne zone Ujedinjenih nacija Srebrenice, u julu 1995.godine, nad Bošnjacima RBiH izvršen zločin genocija. Istu činjenicu su potvrdili i međunarodni i nacionalni sudovi. Značajno u pogledu naučne vjerodostojnosti i moralnog kredibiliteta je to da je do identičnih rezultata došlo i istraživanje Vlade Republike Srpske, Komisija za istraživanje dogođaja u i oko Srebrenice od 10 do 19 jula 1995.godine i istoimena Radna grupa.

Polazeći od naučnih i drugih saznanja utemeljenih na relevantnim naučno-teorijskim izvorima i bitnim rezultatima empirijskih naučnih istraživanja, autor već u Uvodnim napomenama precizira da mnoštvo validnih izvora različite provenijencije nedvosmisleno potvrđuju da je

1. na Republiku Bosnu i Hercegovinu izvršena klasična oružana agresija, odnosno zločin protiv mira i sigurnosti, i
2. da je na okupiranim teritorijima međunarodno priznate RBiH izvršen nad Bošnjacima najveći zločin, zločin genocida.

Naučne činjenice proizašle iz rezultata dosadašnjih naučnih istraživanja potvrđuju naučnu istinu kroz niz bitnih odredbi koje autor detaljno i precizno u velikom nizu od tridesetak tačaka elaborira, među kojima su i slijedeće:

1. da su agresija na RBiH i genocid nad Bošnjacima bili *isplanirani* (intelektualno, ideološki, politički, vojno, ekonomski, medijski, obavještajno, psihološki itd.) sa jasno postavljenim *ciljem*, *naređeni* sa nadležnih političkih i vojnih mjesta i *izvršeni* planski, sistematski i organizovano.
2. da je oružana agresija, osvajački rat protiv Bosne i Hercegovine bila sastavni dio Miloševićeve i državne politike, u čije ime je najveći dio BiH okupiran, a Bošnjaci ubijani, protjerivani i odvođeni u koncentracione logore samo zbog njihove *nacinalne, etničke i vjerske* pripadnosti i osvajanja njihovog životnog prostora.
3. da je u tom genocidu učestvovalo, prema rezultatima istraživanja Vlade Republike Srpske, preko 25.000 ljudi.
4. da je u toj Srebrničkoj „operaciji ubijanja“, prema tačno utvrđenom obrascu, u četiri dana likvidirano preko 8.000 Bošnjaka zbog njihove nacionalne, etničke i vjerske pripadnosti i što su živjeli na teritoriji koju je u skladu sa velikosrpsklim projektom, srpski agresor planirao da osvoji i pripoji Srbiji, itd.

U centralnom poglavlju knjige pod naslovom Istina o genocidu, profesor Čekić na oko 450 stranica teksta iznosi enciklopedijski volumen pouzdanih podataka i informacija, činjenica, dokumenata, svjedočanstava, navoda, dokaza i analiza kojima je oblikovao potresnu antičku sliku naučne istine o zločinu genocida nad Bošnjacima u RBiH na kraju dvadestog stoljeća, posebno u dolinama rijeka Drine, Neretne, Save, Une, Lašve, te Bosnske posavine, a naročito o genocidu u i oko sigurne zone UN Srebrenice, jula 1995. Učinio je to kroz osam podnaslova koji čine jedinstvenu cjelinu prezentacije, analize i zaključaka.

U skladu sa u međuvremenu razrađenim velikodržavnim projektom od Načertanija, da Miloševića i Ćosića, Skupština srpskog naroda u BiH na 16 zasjedanju u Banja Luci 12 maja 1992.godine, na prijedlog Radovana Karadžića donijela je „Odluku o strateškim ciljevima srpskog naroda u BiH“ u šest tačaka:

1. Državno razgraničenje od druge dvije nacionalne zajednice.
2. Koridor između Semberije i Krajine.
3. Uspostavljanje koridora u dolini rijeke Drine, odnosno eliminisanje Drine kao granice između srpskih država.
4. Uspostavljanje granica na rekama Uni i Neretvi.
5. Podela Grada Sarajeva na srpski i muslimanski i uspostavljanje na svakom od delova efektivne državne vlasti.
6. Izlazak Republike Srpske na more (Službeni glasnik RS, 26.11.1993.godine).

Shodno ovim strateškim ciljevima, od aprila 1992 do kraja 1995., preduzeto je više masovnih i brutalnih ofanziva na područje Podrinja, i zbog nametnutog embarga na oružje legalnoj vladi RBiH da se brani, te nereagovanja i pogrešnih odluka međunarodne zajednice, agresor je zauzeo Podrinje izvršivši genocid i druge oblike zločina protiv čovječnosti i međunarodnog prava nad Bošnjacima RBiH.

U gotovo dvodecenijskom iscrpljujućem dokumentiranju svih okolnosti, događaja, procesa, uloga glavnih stranih, agresorskih i aktera odbrane, profesor Čekić je uspio na osnovu vjerodostojnih izvora, dokumenata (i onih Haškog suda), aktera i svjedoka da kompletira ogromnu građu činjenica i dokaza pomoću kojih je mogao da naučno rekonstruira ošamučujuću sliku o istini genocida koji je počinjen u Srebrenici i području Podrinja, minuciozno prateći sve faze ove kataklizne; od opsade i konclogorskih uslova života u Srebrenici, preko prevara sa statusom Srebrenice kao zaštićene zone (sa licemjernim glumcima tih epizoda: Morionom, Galiem, Akašijem, Žanvijeom), i neupotrebom vazdušnih napada, preko okupacije Srebrenice, zločina u Potočarima i zarobljavanja, zatvaranja i neljudskih masovnih likvidacija preko osam hiljada civila, do opisa prikrivanja zločina genocida i prikrivanja dokaza o genocidu.

Ključna komponenta memorandumskog nacionalizma kao motivacionog faktora za izvršenje genocida je bilo beskompromisno neprijateljstvo prema muslimansko-bošnjačkom narodu koji je zbog svoje veličine i lokacije naseljenosti bio nezaobilazan pri donošenju odluke da li će ili ne Bosna i Hercegovina postati dio Velike Srbije. Znatno prije stvarnog raspada Jugoslavije utjecajne ličnosti, znatan dio intelektualne elite u Srbiji, mediji, i tzv. orjentalisti oblikovali su stereotipne slike o Muslimanima kao tuđincima inferiornim osobama i prijetnjom svemu onome što Srbi smatraju dragocijenim. Ovakvo, kako Margaret Thacher navodi, velikosrpsko rasističko stajalište, sažeto je u riječima nekadašnje miljenice Zapada, a danas osuđenice zbog ratnih zločina, Biljane Plavšić, kojima opisuje Bošnjake kao „genetski poremećaj na tijelu Srbije“.

Kredibilni autori kao što su Darko Hudelist, Vidoslav Stevanović, Dragoljub Todorović, Miodrag Petrović, Olivera Milosavljević i drugi, u najnovijim istraživanjima su dokumentovali da je Dobrica Ćosić od 1968.godine kroz svoju literaturu, a poslije kroz Memorandum SANU 1986., Ustavni projekat 1998., njegovo pisanje programa Raškovićeve Srpske Demokratke Stranke, te lično dovođenje Radovana Karadžića na čelo SDS i stalno mentorstvo nad njegovom politikom zločina sve do 1995., kroz vršenje funkcije predsjednika krnje Jugoslavije 1992.-1993. i na druge načine,- bio glavni kreator redefinisanog srpskog velikodržavnog projekta, genocidnog za sve ne-Srbe u Jugoslaviji, a onda je nakon svega pokušao da izbriše svoje kompromitantne tragove u strahu da ne bude priveden u Hašku sudnicu. Rezultat toga je i Ćosićev spis Bosanski rat kao sredstvo retuširanja istine o agresiji i genocidu u BiH sa iznošenjem niza neistina, falsifikata, podmetanja i manipulacija, što profesor Čekić analizira i pobija u drugom dijelu svoje knjige, sa naslovom „Negiranje genocida“.

Autentični dokumenti srpskih vojnih i policijskih snaga o planiranju, pripremanju, organizovanju i izvršenju zločina genocida, kao i dio istraživanja Komisije Vlade Republike Srpske za istraživanje događaja u i oko Srebrenice od 10 do 19 jula 1995., - čine treći dio knjige pod naslovom Prilozi.

Imajući u vidu da je čuvena britanska državnica Margaret Thatcher napisala da je velikosrpsko stajalište o Bošnjacima pozadina genocida u Bosni i da „svako ko želi vidjeti dokaze za tu tvrdnju, neka samo prouči duboku i potresnu knjigu profesora Normana Cigara „Genocid u Bosni““, kvalifikujuću Cigara kao „neprocjenjivi izvor informacija za vrijeme krize u Bosni“ i neospornim autoritetom za ova pitanja, - komparirajući mogli bismo reći, imajući u vidu pred sobom Čekićevu knjigu „Genocid i istina o genocidu u BiH“ da se radi o kapitalnom naučnom istraživanju genocida u međunarodnim razmjerama, i da ona, kao i Čekićev ukupni opus djela o genocidu, predstavljaju sam vrh naučnog istraživanja o istini genocida, posebno u BiH, u najširim internacionalnim relacijama. Jer po opsegu tretiranja, dubini zahvatanja problema genocida, akribiji u prikupljanju podataka i dokaza, iscrpnosti prezentacije cjelokupne građe, preciznosti analize, svestranosti naučne provjere, te konciznosti naučnog zaključivanja i impresivnosti sinteze, - proizilazi da naučni rezultati profesora Smaila Čekića znatno nadmašuju najbolje istraživače fenomena i prakse genocida svjetski referentnih autora kao što je akademik Vladimir Dedijer i niz drugih.